MFCมั่นใจปีนี้ รายได้โต20% ลุยเปิดสาขาอีก
MFC เปิดแผนครึ่งปีหลังลุยออกกองทุนนอก-เปิดสาขาต่างจังหวัด มั่นใจรายได้โต 20% ตามเป้า
25 พ.ค. 2558

MFC เปิดแผนครึ่งปีหลังลุยออกกองทุนนอก-เปิดสาขาต่างจังหวัด มั่นใจรายได้โต 20% ตามเป้า
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า แผนงานในครึ่งปีหลังบริษัทเตรียมออกกองทุนต่างประเทศ ซึ่งเป็นกองทุนเปิดลงทุนในรายกลุ่มอุตสาหกรรมและรายภูมิภาค เป็นทางเลือกให้นักลงทุน จากที่ผ่านมาบริษัทจะเน้นออกเป็นทริกเกอร์ฟันด์เป็นหลัก
นอกจากนี้ บริษัทได้ยื่นจัดตั้งกองทรัสต์เพื่อการลงทุนในอสังหาริมทรัพย์ที่ไปลงทุนในต่างประเทศ โดยจะลงทุนในคลังสินค้าที่ประเทศอังกฤษ ซึ่งให้ผลตอบแทนที่ดีท่ามกลางอัตราดอกเบี้ยอยู่ระดับต่ำ
ทั้งนี้ มูลค่าสินทรัพย์สุทธิภายใต้การบริหารของ บลจ.เอ็มเอฟซี ณ สิ้นเดือน มี.ค. 2558 มีมูลค่า 4.03 แสนล้านบาท แบ่งเป็นกองทุนรวม 2.1 แสนล้านบาท กองทุนสำรองเลี้ยงชีพ 1.29 แสนล้านบาท กองทุนส่วนบุคคล 4.06 หมื่นล้านบาท กองทุนอสังหาริมทรัพย์และโครงสร้างพื้นฐาน มูลค่า 2.27 หมื่นล้านบาท
“บริษัทออกกองทุนใหม่ต่อเนื่องส่งผลให้สินทรัพย์โต และมั่นใจว่าจะทำได้ตามเป้าปีนี้ที่จะเพิ่มสินทรัพย์แตะ 4.38 แสนล้านบาท หรือเติบโตประมาณ 5% และรักษาการเติบโตของรายได้ประมาณ 20% เช่นเดียวกับปีก่อน” น.ส.ประภา กล่าว
อย่างไรก็ตาม บริษัทยังเดินหน้าเปิดสาขาใหม่ในต่างจังหวัด โดยเดือน มิ.ย.จะเปิดที่ จ.ระยอง และอีก 2 สาขาในปีนี้ซึ่งกำลังพิจารณาที่ จ.พิษณุโลก นครสวรรค์ และสุราษฎร์ธานี จากปัจจุบันมีสาขาที่ จ.เชียงใหม่ ภูเก็ต และขอนแก่น รวมทั้งได้เพิ่มพื้นที่สาขาเซ็นทรัลแจ้งวัฒนะ เพื่อรองรับลูกค้าที่มีมากขึ้น
“เราตั้งเป้ายอดขายในต่างจังหวัดไว้สาขาละ 1,000 ล้านบาท ซึ่งบางสาขาก็ทำได้ตามเป้าแล้ว ถือว่าการเปิดสาขาประสบความสำเร็จดี ลูกค้าแนะนำกันต่อและเข้ามาหาข้อมูลกองทุนมากขึ้น” น.ส.ประภา กล่าว
กองทุนที่ได้รับความสนใจและมีผลงานโดดเด่น ได้แก่ กองทุนเอ็มเอฟซี อินเตอร์เนชั่นแนล สมาร์ท ฟันด์ (I-SMART) ผลตอบแทนย้อนหลัง 6 เดือน อยู่ที่ 5.76% ขณะที่เกณฑ์มาตรฐาน 4.03% และ 1 ปี อยู่ที่ 10.03% ขณะที่เกณฑ์มาตรฐาน 7.24% และกองทุนเปิดเอ็มเอฟซีเพิ่มค่าหุ้นระยะยาว (MV-LTF) ผลตอบแทน 1 ปี ที่ 14.3% ขณะที่เกณฑ์มาตรฐาน 9.23%
สำหรับธุรกิจกองทุนส่วนบุคคลจะเน้นขยายฐานลูกค้ารายย่อยมากขึ้นจากปัจจุบันเป็นลูกค้าสถาบัน 80-90%